b'\n_START_ARTICLE_\nLusaka\n_START_SECTION_\nZgodovina\n_START_PARAGRAPH_\nObmo\xc4\x8dje, kjer zdaj stoji Lusaka, je bilo skozi zgodovino pod nadzorom razli\xc4\x8dnih lokalnih vladarjev, vendar zaradi lovcev na su\xc5\xbenje, ki so razbijali skupnosti, ni nastalo nobeno omembe vredno naselitveno sredi\xc5\xa1\xc4\x8de. Mesto je bilo ustanovljeno v za\xc4\x8detku 20. stoletja kot postojanka na novozgrajeni \xc5\xbeelezni\xc5\xa1ki progi med Ju\xc5\xbeno Afriko in rudnikom v dana\xc5\xa1njem Kabweju v osrednji Zambiji. Leta 1913 je vas dobila upravni odbor, v obdobju okrog prve svetovne vojne se je hitro \xc5\xa1irila s priseljevanjem belcev, ki so dobili poceni zemljo od podjetja Northern Copper Company, ki tu ni na\xc5\xa1lo zalog mineralov. Gospodarstvo je namesto tega temeljilo na kmetijstvu in z nadaljnjim priseljevanjem se je Lusaka razvila v center trgovanja s pridelki._NEWLINE_Leta 1931 je bilo naselje zaradi svoje sredi\xc5\xa1\xc4\x8dne lege izbrano za glavno mesto federacije Severna Rodezija, namesto bolj zahodno le\xc5\xbee\xc4\x8dega Livingstonea. Zaradi izbruha druge svetovne vojne se je urbanisti\xc4\x8dni razvoj ustavil, po vojni pa je Lusaka znova do\xc5\xbeivela ve\xc4\x8dji priliv belih naseljencev, ki so pri\xc4\x8deli odpirati industrijske obrate. Kot administrativno in zaposlovalno sredi\xc5\xa1\xc4\x8de je hitro rastla. Ob osamosvojitvi Zambije leta 1964 je Lusaka postala glavno mesto nove dr\xc5\xbeave, ob tej prilo\xc5\xbenosti so bili izvedeni tudi ve\xc4\x8dji infrastrukturni projekti, kot so izgradnja kampusa Univerze Zambije, mednarodnega letali\xc5\xa1\xc4\x8da in univerzitetne bolni\xc5\xa1nice, ki je \xc5\xa1e danes najpomembnej\xc5\xa1i zdravstveni center v Zambiji._NEWLINE_Zaradi nena\xc4\x8drtovane in nekontrolirane rasti barakarskih naselij so administrativne meje Lusake v zadnjih desetletjih ve\xc4\x8dkrat raz\xc5\xa1irili, v na\xc4\x8drtu pa je nadaljnje \xc5\xa1irjenje, kar bi omililo trenutne te\xc5\xbeave s pomanjkanjem prostora za komunalne storitve. Raz\xc5\xa1irjeni ali dodani so bili tudi predeli, namenjeni poslovnim aktivnostim in industriji.'